

**MINISTRIA E INFRASTRUKTURËS DHE ENERGJISË**

**“PORTI DETAR” VLORË sh.a.**

**DREJTORI**

**RREGULLORE**

**PËR PARANDALIMIN E KONFLIKTIT TË INTERESAVE NË USHTRIMIN E FUNKSIONEVE PUBLIKE**

**KREU I**

**RREGULLA TË PËRGJITHSHME**

## Neni 1 Baza ligjore

Rregullorja për parandalimin e konfliktit të interesit në Portin Detar Vlorë sh.a, bazohet në ligjin nr.9367, datë 07.04.2005 “Për parandalimin e konfliktit të interesave në ushtrimin e funksioneve publike”, i ndryshuar

## Neni 2 Përkufizime

1. "Zyrtar" është çdo person, që kryen detyra dhe ushtron funksione publike në Portin Detar Vlorë sh.a.
2. Eprorët e zyrtarëve në Portin Detar Vlorë sh.a, sipas hierarkisë, brenda institucionit të janë: Drejtori i shoqërisë dhe shefi i degës/sektorit/zyrës.
3. "Person i lidhur me një zyrtar të Portit Detar Vlorë sh.a" është çdo person fizik ose juridik, i cili rezulton të ketë pasur ose të ketë lidhje interesi, pasurore ose vetjake jo pasurore, me zyrtarin sipas përcaktimit të pikës 11 të nenit 3 të ligjit nr.9367, datë 07.04.2005, i ndryshuar.
4. "Parim i proporcionalitetit" (sipas nenit 46 te ligjit nr.9367, datë 07.04.2005, i ndryshuar), është raporti ndërmjet rëndësisë së detyrave, përgjegjësive dhe kompetencave të një zyrtari me masat për parandalimin e konfliktit të interesave, raport në të cilin sa më të rëndësishme të jenë detyrat, përgjegjësitë dhe/ose kompetencat e tij, aq më të shumta janë kufizimet e interesave vetiake.

## Neni 3 Fusha e zbatimit

Rregullorja përcakton norma të detyrueshme për t'u zbatuar nga:

1. çdo zyrtar që ndodhet në pozicione, ka përgjegjësi, kryen detyra ose ushtron kompetenca të llojeve konkrete.
2. çdo zyrtar kur ai merr pjesë në një vendimmarrje për akte dhe kontrata administrative;
3. çdo zyrtar kur ai merr pjesë në një vendimmarrje për kontrata, që krijojnë marrëdhënie juridiko-civile, me palë këto subjekte;
4. personat e lidhur në masën dhe mënyrën e përcaktuar në ligjin nr.9367, datë 07.04.2005, i ndryshuar, dhe në nenin 37 të Kodit të Procedurave Administrative.

## Neni 4

**Çastet paraprake të vendimmarrjes**

Për qëllimet e kësaj rregulloreje:

* 1. vendimmarrje për një akt do të vlerësohet, në çdo rast, çasti i fundit i procesit vendimmarrës, gjatë të cilit vendoset përmbajtja përfundimtare e aktit;
  2. vendimmarrje për një akt do të vlerësohen edhe ato çaste paraprake të vendimmarrjes, sipas shkronjës "a" të kësaj pike, të cilat janë thelbësisht të rëndësishme dhe përcaktuese për përmbajtjen përfundimtare të aktit, që përfshijnë, por nuk janë të kufizuara si më poshtë:
     1. hartimin e projektaktit nga zyrtari ose zyrtarët dhe dorëzimin organit apo zyrtarit kompetent për vendimmarrje;
     2. dhënien e komenteve, mendimeve, sugjerimeve e çdo kontributi tjetër të dokumentuara, për këtë projektakt nga zyrtarë të tjerë, brenda apo jashtë institucionit;
     3. dhënien e komenteve, mendimeve, sugjerimeve e çdo kontributi tjetër të dokumentuara, nga çdo zyrtar si pasojë e kërkesave, pretendimeve apo informacioneve të subjekteve të interesuara për këtë projektakt;
     4. dhënien e komenteve, mendimeve, sugjerimeve e çdo kontributi tjetër të dokumentuara, të çdo zyrtari me kompetencë për të vendosur përfundimisht për aktin;
     5. përfshirjen e çdo dokumenti paraprak, ndërmjetës dhe/ose shoqërues të një vendimmarrjeje për një akt ose kontratë që lidhet kryesisht me organizimin, të ardhurat, shpenzimet, strategjitë, burimet njerëzore, funksionet, detyrat e përgjegjësitë administrative pa praninë e të cilëve

nuk do të vendosej dhe mbështetej përmbajtja përfundimtare e projektaktit ose projekt-kontratës në tërësinë e tyre;

## Neni 5

**Kompetenca thelbësore dhe përcaktuese për një akt**

1. Një zyrtar ka kompetencë thelbësore dhe përcaktuese për një akt, nëse pjesëmarrja, ndikimi dhe qëndrimi i tij në vendimmarrjen për këtë akt, sipas nenit 4 të rregullores, përcaktojnë përmbajtjen e aktit.
2. Si kompetencë thelbësore e përcaktuese e një zyrtari për një akt, përfshihet, në secilin nga çastet paraprake të mësipërme të vendimmarrjes, mundësia për të ndikuar mbi vendimmarrjen që buron nga:
   1. roli zyrtar urdhërues, propozues, këshillues, zbatues ose kontrollues i ushtruar, që rrjedh nga pjesëmarrja, ndikimi dhe qëndrimi në përgatitjen, negocimin, propozimin, këshillimin, miratimin, administrimin, kontrollin ose ekzekutimin e një akti apo kontrate;
3. Në secilin prej çasteve të mësipërme, zyrtari, pjesëmarrës në vendimmarrje, me kompetencë thelbësore dhe përcaktuese, është i detyruar të deklarojë, në zbatim të pikës 1 të nenit 7 të ligjit nr.9367, datë 07.04.2005, i ndryshuar, nëse ka një interes privat që mund të shkaktojë rënien në konflikt interesi të çfarëdo lloji.
4. Në të njëjtat raste, eprori ose institucioni epror mund t’i kërkojë zyrtarit të deklarojë rast pas rasti interesat private në zbatim të nenit 7 , pikës 2 të ligjit 9367 datë 07.04.2005, i ndryshuar.
5. Kur vlerësohet se ka rrezik për rënien në konflikt interesi të zyrtarit, veprohet sipas nenit 37 të ligjit nr. 9367 datë 07.04.2005.

## Neni 6 Interesat privatë

1. Interesat private të një zyrtari janë ato interesa që parashikon neni 5 i ligjit 9367 datë 07.04.2005, i ndryshuar, e konkretisht:
2. të drejta dhe detyrime pasurore të çdo lloj natyre;
3. çdo marrëdhënie tjetër juridiko-civile;
4. dhurata, premtime, favore, trajtime preferenciale;

ç) negocime të mundshme për punësim në të ardhmen nga ana e zyrtarit gjatë ushtrimit të funksionit apo negocime për çdo lloj forme tjetër marrëdhëniesh me interes privat për zyrtarin, pas lënies së detyrës, të kryer nga ai gjatë ushtrimit të detyrës;

1. angazhime në veprimtari private me qëllim fitimi ose çdo lloj veprimtarie, që krijon të ardhura, si dhe angazhime në organizata fitimprurëse dhe jofitimprurëse , sindikata ose organizata profesionale, politike, shtetërore dhe çdo organizatë tjetër; dh) marrëdhënie:
2. familjare apo të bashkëjetesës;
3. të komunitetit;
4. etnike;
5. fetare;
6. të njohura të miqësisë apo të armiqësisë;
7. angazhime të mëparshme, nga të cilat kanë buruar ose burojnë interesa të përmendur në shkronjat e mësipërme të këtij neni.
8. Kufizimet e interesave privatë, të përcaktuara shprehimisht ne ligjin 9367 datë 07.04.2005, i ndryshuar, zbatohen së bashku me kufizimet e të njëjtit interes privat, të përcaktuara shprehimisht në një ligj tjetër, sipas parimit, që zbatohet ai kufizim që është më i rreptë.
9. Nëse në ligjin 9367 datë 07.04.2005, i ndryshuar, në lidhje me një interes të caktuar privat të një zyrtari, nuk është përcaktuar ndonjë kufi sasior i kufizimit të këtij interesi, ndërsa në një ligj tjetër i njëjti interes, me qëllim parandalimin e konfliktit të interesave, kufizohet shprehimisht sipas një kufiri sasior, atëherë ky kufizim zbatohet edhe për kriteret e përcaktura në ligjin 9367 datë 07.4.2005, i ndryshuar, dhe anasjelltas.
10. Vlerësohet shkak për lindjen e konfliktit të interesit, çdo lloj interesi privat i zyrtarit nga ata të përcaktuar në nenin 5 të ligjit 9367 datë 07.04.2005, i ndryshuar, çdo lidhje apo gërshetim ndërmjet dy a më shumë prej tyre, nëse për shkak të këtij interesi ose për shkak të daljes jashtë kufizimeve të detyrueshme të këtij interesi, shfaqet një gjendje me konflik interesi, sipas përkufizimeve të pikave 1 e 4 të nenit 3 të ligjit te lartpërmendur.

**KREU II**

## PROCEDURAT DHE MJETET PËR IDENTIFIKIMIN DHE REGJISTRIMIN E KONFLIKTEVE RAST PAS RASTI TË INTERESAVE

## Neni 7

**Identifikimi i interesave privatë të zyrtarit nga persona të tretë .**

1. Ofrimi i informacionit, për interesat privatë të zyrtarit , është:
   1. detyrë e çdo zyrtari që ka dijeni;
   2. e drejtë e palëve të interesuara dhe e cdo personi, qe ka dijeni dhe që ka një interes në përgjithësi e që përputhet me qëllimin e ligjit nr.9367, datë 07.04.2005, i ndryshuar.

## Neni 8

**Lëshimi i autorizimit nga zyrtari**

1. Porti Detar Vlorë vë në dispozicion të zyrtarëve të saj modelin e autorizimit, në formë e në përmbajtje, që këta duhet të lëshojnë.

## Neni 9

**Autoritetet Përgjegjëse për parandalimin, kontrollin dhe zgjidhjen e gjendjeve të konfliktit të interesave**

1. Autoriteti ose strukturat përgjegjëse për zbatimin e këtij ligji sipas hierarkisë në janë:
   1. ILDKPKI;
   2. Drejtori i shoqërisë

c) Autoriteti Përgjegjës në Institucion

## Neni 10

**Detyrat e Autoritetit Përgjegjës**

Autoriteti Përgjegjës kryen detyrat e mëposhtme:

1. mbledh dhe dokumenton interesat private të zyrtarëve ;
2. shpërndan dhe mbledh autorizimet e detyrueshme për t’u lëshuar nga zyrtarët e ILDKPKI-së, sipas nenit 10 të ligjit nr.9367, datë 07.04.2005, i ndryshuar, dhe nenit 8 të kësaj rregulloreje;
3. krijon regjistrin përkatës dhe mban regjistrimet rast për rast të konfliktit të interesit;

ç) bazuar në regjistrimin dhe vlerësimin e interesave private të zyrtarëve të, u sugjeron atyre dhe/ose eprorëve të tyre, çështjet dhe momentet kur zyrtarët, dhe/ose eprorët e tyre duhet të tregohen të kujdesshëm për parandalimin e:

* 1. konfliktit rast për rast të interesit (faktik, në dukje dhe të mundshëm);
  2. konfliktit të vazhdueshëm të interesit;

dh) në bashkëpunim me Zyrën Juridike

* 1. orientojnë, vlerësojnë, kontrollojnë apo kryejnë hetim administrativ në lidhje me konfliktin e interesit të zyrtarëve të, në përputhje me rregulloren dhe urdhrat e miratuara
  2. shtrojnë çështje dhe kërkojnë këshilla nga ILDKPI, për zbatimin e këtij ligji, si dhe për përmirësime në ligje të tjera kur kjo ka të bëjë me çështjen e konfliktit të interesave;

e )mbështet Drejtorin e shoqërisë në kryerjen e deklarimit periodik të interesave nga zyrtarët;

## Neni 11

**Regjistri i konflikteve rast për rast të interesave**

1. Për regjistrimet e konflikteve rast për rast të interesave të zyrtarëve të Portit Detar Vlorë, krijohet regjistri me të njëjtin emër.
2. Regjistri i konflikteve rast për rast të interesave administrohet nga Autoriteti Përgjegjës.

## Neni 13

**Regjistrimet rast për rast të konflikteve të interesit**

Autoriteti përgjegjës, për çdo rast të shfaqjes së një konflikti rast për rast të interesit, regjistron identitetin e zyrtarit , interesat privatë të tij, shkak për konflikt interesi, thelbin e konfliktit, palët e interesuara, burimin e të dhënave, mënyrën e marrjes dhe të verifikimit të tyre, si dhe vendimin që është marrë, mbështetur në këto të dhëna, përfshirë edhe vendimet e marra nga eprorët ose nga gjykatat.

# Seksioni 2

**Identifikimi dhe regjistrimi periodik i interesave privatë**

## Neni 14

**Zyrtarët që mbartin detyrimin për deklarim periodik të interesave privatë**

1. Deklarimi i interesave private periodike të zyrtarëve të Portit Detar Vlorë bëhet në përputhje kërkesave të ligjit nr.9367, datë 07.04.2005, i ndryshuar.
2. Zyrtarët e Portit Detar Vlorë, të cilët janë të detyruar të bëjnë deklarim të interesave private periodike janë:
   1. Drejtori i Shoqërisë;
3. Gjithashtu, në zbatim të nenit 21 dhe 22 të ligjit nr.9049, datë 10.04.2003, i ndryshuar, mbartin detyrim për deklarim të interesave private periodike bashkëshorti/ja, bashkëjetuesi/ja dhe fëmijët madhorë të zyrtarëve të Drejtorit të shoqërisë, të përcaktuar në pikën 2 të këtij neni, edhe kur këta të fundit nuk janë në të njëjtën gjendje famijare me zyrtarin.
4. Zyrtari i përcaktuar në pikën 2 të këtij neni, në rast largimi nga funksioni dhe në rast se nuk është më subjekt i deklarimit të interesave private periodike në ILDKPKI, ose kur kalon në një pozicion që nuk mbart detyrimin për deklarim, është i detyruar, që brenda 15 ditëve nga data e largimit nga funksioni, të plotësojë dokumentin zyrtar “Deklaratë pas largimit nga funksioni”.

**Neni 15**

**Mbrojtja për dhënien e informacioneve**

1. Çdo shtetas, i cili ofron informacion të bazuar për rastet e konfliktit të interesave të padeklaruara nga zyrtarët e Portit Detar Vlorë sh.a, përfiton, mbrojtje të veçantë administrative, si më poshtë:
   1. zyrtari, për të cilin jepet informacion, nuk mund të ushtrojë asnjë kompetencë administrative me efekte ndëshkuese mbi shtetasin informues (qofte ky dhe subjekt i ILDKPKI-së), dhe as të bëhet pengesë për fitimin e të drejtave të ligjshme nga ky i fundit për shkak të dhënies së informacionit;
   2. kur marrja e masës ndaj shtetasit që informon përcaktohet nga një shkak tjetër ligjor, ajo merret vetëm nga një zyrtar tjetër i institucionit, që qëndron në marrëdhënie varësie vertikale mbi zyrtarin, për të cilin është dhënë informacioni.
2. Nga parashikimi i pikës 1 (b) të këtij neni bën përjashtim rasti kur marrja e masës administrative bëhet në kushtet kur konflikti i vetëm i interesit i pashmangshëm i zyrtarit është ai në dukje kur plotësohen kushtet e mëposhtme:
3. kur zyrtari i Portit Detar Vlorë sh.a , është i pazëvendësueshëm në ushtrimin e funksioneve;
4. kur vetëpërjashtimi i zyrtarit është i pamundur, sepse është e pamundur delegimi i kompetencave të tij tek një zyrtar tjetër, për shkak të ligjit apo për shkak të situatës;
5. kur vendimet e zyrtarit , sipas rregullimeve me ligj, nuk i nënshtrohen miratimit, revokimit ose shfuqizimit nga një institucion epror;
6. kur nuk është i mundur transferimi a tjetërsimi i interesit privat, për shkak të natyrës së tij (si lidhje familjare, komunitare etj.);
7. kur nuk ka kuptim, që për një rast konflikti të tillë, zyrtari të japë detyrimisht dorëheqjen nga funksioni.

## Neni 16

**Kufizimi i interesave privatë për parandalimin e konfliktit rast për rast të interesit për çështje të veçanta**

Drejtori i shoqërisë si dhe zyrtari sipas konceptit të kësaj rregullorie:

* 1. nuk mund të ushtrojnë asnjë funksion tjetër publik;
  2. mund të zotërojnë në mënyrë aktive, aksione ose pjesë në kapital të një shoqërie tregtare, pa asnjë kufizim, me përjashtim të rastit kur shoqëria ushtron veprimtari në një sferë që përputhet ose pritet me sferën e juridiksionit të zyrtarit dhe të kompetencës së tij për të vepruar, me akte të nxjerra nga ai, ose kur zyrtari ka rol thelbësor dhe përcaktues në nxjerrjen e këtyre akteve, të cilat krijojnë pasoja juridike, përfitime ose kosto mbi këto shoqëri apo mbi shoqëri të tjera, që bashkëpunojnë ose konkurojnë me shoqërinë në fjalë, rast në të cilin zyrtari mund të zotërojë aksione ose pjesë në kapital vetëm, në përputhje me kushtet e përcaktuara në shkronjën "c" të nenit 27 të ligjit nr.9367, datë 07.04.2005, i ndryshuar;

## Neni 17

**Ndalimi i marrjes së dhuratave, favoreve, premtimeve ose trajtimeve preferenciale**

1. Është e ndaluar që një zyrtar të kërkojë, të pranojë ose të marrë, në mënyrë të drejtpërdrejtë a të tërthortë, për veten, për familjen, të afërmit, dhurata, favore, premtime ose trajtime preferenciale, të cilat i jepen për shkak të pozicionit të tij në Port, nga një individ, person fizik ose juridik privat, nga subjekte, kur kjo mund të shkaktojë lindjen e një konflikti interesi të çdo lloji, ose që ndikon ose duket sikur ndikon në paanshmërinë e kryerjes së detyrës a është ose duket sikur është shpërblim për mënyrën e kryerjes së detyrës zyrtare.
   1. “Dhurata”, sipas kësaj rregulloreje ka të njëjtin kuptim të përcaktuar në ligjin nr.9367, datë 07.04.2005, i ndryshuar, dhe në VKM-në nr.714, datë 22.10.2004;
   2. Nuk konsiderohen si dhurata, në kuptim të këtij neni, dhuratat, të cilat i ofrohen zyrtarit si pasojë e lidhjeve farefisnore apo njohjeve personale që ai ka me dhuruesit, si edhe në rastin kur është e qartë se dhurata nuk ka asnjë lidhje me pozicionin dhe cilësinë si nëpunës i administratës publike, të personit, që merr dhuratën.
2. Zyrtari nuk duhet që, në mënyrë të drejtpërdrejtë ose të tërthortë, të japë dhurata ose të ndërmjetësojë për të dhënë dhurata për një zyrtar të një niveli më të lartë apo të afërm të tij dhe as të kërkojë ose të pranojë dhurata nga zyrtarë të një niveli më të ulët ose të afërm të tij, për shkak të cilësive dhe raporteve zyrtare.
3. Rregullat e mësipërme nuk zbatohen në rastin e ftesave të zakonshme apo kur janë të ftuar punonjës ose kolegë të tjerë, të mikpritjes tradicionale, dhuratave me vlerë simbolike apo tradicionale dhe të mirësjelljes, brenda kufijve normalë të traditës, zakoneve dhe praktikës së përditshme, të cilat nuk krijojnë dyshime për paanësinë e nëpunësit.
4. Pranimi dhe vlerësimi i dhuratave bëhet sipas rregullave të përcaktuara në nenin 23 të ligjit nr.9367, datë 07.04.2005, i ndryshuar, dhe në VKM-në nr.714, datë 22.10.2004;
5. Në asnjë rast zyrtari nuk duhet të pranojë dhurata në vlerë monetare.
6. Përjashtohen vetëm rastet e përcaktuara me akte të organeve kompetente, të cilat lejojnë pranimin e dhuratave apo trajtimeve preferenciale për arsye protokollare.

## Neni 18

**Prania dhe kufizimi i interesave privatë të personave të lidhur me zyrtarin**

1. Person i lidhur me zyrtarin e Portit Detar Vlorë, për kufizimet e interesave privatë të zyrtarëve, të përcaktuar në nenet 15 e 16 të kësaj rregulloreje janë përkatësisht:
   1. bashkëshorti/ja, bashkëjetuesi/ja fëmijët në moshë madhore, prindërit e zyrtarit e të bashkëshortit/es, bashkëjetuesit/ja;
   2. çdo person fizik ose juridik, i cili, në lidhje me dhuratën, favorin, premtimin ose trajtimin preferencial, luan rolin e ndërmjetësit a të shkëmbyesit të interesave të lindur nga ky veprim.
2. Ndalimet dhe kufizimet për zyrtarin , të përcaktuara në këtë rregullore, zbatohen edhe për personat e lidhur me të, në përputhje me pikën 1 të këtij neni.

## Neni 19

## Hyrja në fuqi

1. Kjo rregullore hyn në fuqi menjëherë.

**DREJTORI**

**ADMIR MALAJ**